Nicolai Wammen (S), 2012-05-25:
Tak for det.
Lad mig allerførst takke for lejligheden til at drøfte håndteringen af EU-sagerne og samspillet mellem Folketinget og regeringen i fastlæggelsen af dansk EU-politik.
I Danmark har vi en lang og god tradition for en grundig parlamentarisk behandling af EU-sager, som går helt tilbage til Danmarks indtræden i Det Europæiske Fællesskab.
Tiltrædelsesloven, der senest blev ændret i 2008 i forbindelse med Lissabontraktaten, fastlægger rammerne for samarbejdet mellem regering og Folketing, og denne er flere gange blevet suppleret med såkaldte beretninger, der er vedtaget med bred opbakning fra Folketingets partier.
Danmark er faktisk blandt de EU-lande, der har den stærkeste parlamentariske kontrol med EU-sagerne, fordi vi har tradition for mindretalsregeringer, og fordi vi lægger afgørende vægt på, at vi, når vi har indgået en forpligtelse i Bruxelles, på forhånd skal vide, at vi også har opbakning til at gennemføre det derhjemme.
Det giver vores ministre en enestående mulighed for at forhandle effektivt og dermed også få sat danske fingeraftryk, når man på forhånd ved, hvad det parlamentariske bagland, altså Folketinget, kan acceptere.
Hvis vi skal fastholde Folketingets indflydelse og kontrolmulighed, er det efter regeringens opfattelse helt afgørende, at vi bibeholder, at EU-sagerne behandles i ét folketingsudvalg med den særlige kompetence på EU-området.
Med indsigt i og tværgående overblik over EU-sagerne bidrager Europaudvalget til en velkoordineret og gennemarbejdet dansk EU-politik.
Fagudvalgene inddrages også løbende i EU-sagerne på deres respektive områder.
Fagudvalgene modtager kopi af de samme notater, som Europaudvalget får, og mødes med fagministrene forud for forelæggelsen i Europaudvalget.
Fagudvalgene bidrager også med faglige input, bl.a. til Europaudvalgets høringssvar og begrundede nærhedsudtalelser.
Regeringen ser dog meget gerne, at fagudvalgene inddrages endnu mere i EU-sagerne, end de gør i dag, og at samarbejdet mellem Europaudvalget og fagudvalgene styrkes.
Det vil kunne give en endnu større faglig tyngde i Europaudvalgets arbejde.
Jeg vil da derfor gerne opfordre Europaudvalget og fagudvalgene til at fortsætte bestræbelserne på at styrke den faglige udveksling mellem udvalgene.
Regeringen bidrager naturligvis gerne til det arbejde.
En flytning af forhandlingsoplæg fra Europaudvalget til Folketingssalen vil være både vanskelig og upraktisk at håndtere og vil gøre det endnu sværere for Folketinget at følge med i EU-sagerne.
Alene antallet af forhandlingsoplæg gør det vigtigt, at der er et udvalg, som kan sikre den fornødne koordination af og også overblik over sagerne, for slet ikke at nævne alle de øvrige sager af væsentlig betydning, som også fremlægges.
Det er også vigtigt, at vi har et forum, hvor vi kan have fortrolige drøftelser, når dette i enkeltsager er hensigtsmæssigt.
Denne fortrolighed er i sagens natur nødvendig, da man i forhandlinger ofte skal holde kortene tæt til kroppen, og det kan man af gode grunde ikke gøre i Folketingssalen.
Forhandlinger om EU-sager kan også gå meget hurtigt.
Det er derfor vigtigt, at vi har en fleksibel og smidig beslutningsprocedure, som, når det er nødvendigt, sætter regeringen i stand til at handle hurtigt og velkoordineret med sigte på at opnå maksimal dansk indflydelse.
Det har erfaringsmæssigt stillet Danmark godt i forhandlingerne i Bruxelles.
En flytning af EU-sager af større rækkevidde væk fra Europaudvalget vil derfor betyde en reduceret mulighed for at behandle EU-sagerne i Folketinget og vil kunne svække den danske forhandlingsposition i EU-forhandlingerne.
Med Lissabontraktaten har de nationale parlamenter fået en større indflydelse på EU-området.
Europaudvalget spiller også en vigtig rolle i kontakten til lignende udvalg i andre europæiske parlamenter, sådan som vi har set det i forbindelse med det netop overståede og vellykkede COSAC-møde i København i april måned.
Som centrum for drøftelse af EU-sagerne er Europaudvalget også med til at fremme debatten og sikre åbenhed om EU-politikken, bl.a. gennem direkte tv-transmission fra møderne.
En flytning af forhandlingsoplæg fra Europaudvalget til behandling i Folketingssalen vil derfor efter regeringens opfattelse hverken bidrage til at styrke den parlamentariske kontrol, fremme debatmulighederne om EU-sagerne eller give større indsigt i de forhold, Europaudvalget i dag behandler, tværtimod.
Regeringen ser ingen grund til at ændre på den nuværende velfungerende og veletablerede beslutningsprocedure med Europaudvalget som omdrejningspunkt; en beslutningsprocedure, som gennem årene er opbygget med bred opbakning fra Folketingets partier, og som har vist sig at fungere rigtig godt.
Regeringen vil derfor opfordre til, at beslutningsforslaget fra Liberal Alliance forkastes, og håber på opbakning til denne holdning blandt Folketingets partier.